Broj: 711-I-2015-M-167/23-02-23

Zagreb, 29. rujna 2023.

 **FRANJO VRBANIĆ**

 **općinski načelnik Općine Veliki Bukovec**

**Predmet: mišljenja na zahtjev obveznika Franje Vrbanića**

 **- daje se**

Povjerenstvo za odlučivanje o sukobu interesa (dalje: Povjerenstvo) dana 20. rujna 2023. pod brojem 711-U-7039-M-167/23-01-26 zaprimilo je zahtjev za davanjem mišljenja koji je podnio obveznik Franjo Vrbanić, općinski načelnik Općine Veliki Bukovec.

U podnesenom je zahtjevu obveznik je naveo da je Općina Veliki Bukovec raspisala natječaj za zakup državnog poljoprivrednog zemljišta te da se obrt njegove supruge želi javiti na natječaj slijedom čega postavlja upit je li supruga u sukobu interesa ako je obveznik općinski načelnik Općine Veliki Bukovec.

Povodom podnesenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) na 26. sjednici održanoj 29. rujna 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 34. ZSSI-a, propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, slijedom čega je Franjo Vrbanić, povodom obnašanja dužnosti općinskog načelnika Općine Veliki Bukovec, dužan postupati sukladno odredbama ZSSI-a.

Člankom 5. stavkom 1. točkom 3. ZSSI-a propisano je da je član obitelji obveznika, pored ostalih, bračni drug obveznika. Člankom 5. stavkom 1. točkom 6. ZSSI-a propisano je da su povezane osobe, pored ostalih, ičlanovi obitelji obveznika.

Sukladno članku 5. stavku 1. točki 5. ZSSI-a, poslovni subjektiu smislu toga Zakona su i obrti.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 9. stavku 1. ZSSI-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. tog članka propisano je da će se ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 21. stavkom 1. ZSSI-a propisano je da je u slučaju kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 0,5% ili više udjela u vlasništvu, obveznik dužan o tome pravodobno obavijestiti Povjerenstvo.

Člankom 31. stavkom 1. Zakona o poljoprivrednom zemljištu („Narodne novine“, broj 20/18., 115/18., 98/19. i 57/22., u daljnjem tekstu: ZPZ) propisano je da se poljoprivredno zemljište u vlasništvu države daje u zakup putem javnog natječaja na rok od 25 godina za trajne nasade s mogućnošću produljenja za isto razdoblje ili 15 godina za ostale vrste poljoprivredne proizvodnje s mogućnošću produljenja za isto razdoblje.

Stavkom 5. istog članka ZPZ-a propisano je da se javni natječaj za zakup raspisuje za sve raspoloživo zemljište u vlasništvu države na području jedinice lokalne samouprave na temelju odluke o raspisivanju javnog natječaja za zakup, a stavkom 6. da prijedlog odluke iz stavka 5. toga članka s popratnom dokumentacijom izrađuje jedinica lokalne samouprave odnosno Grad Zagreb i dostavlja se na prethodnu suglasnost Ministarstvu poljoprivrede.

Stavkom 7. istog članka ZPZ-a propisano je da nakon dobivanja prethodne suglasnosti Ministarstva odluku iz stavka 5. toga članka donosi općinsko ili gradsko vijeće odnosno Gradska skupština Grada Zagreba na čijem se području zemljište nalazi.

Stavcima 20. i 21. istog članka ZPZ-a propisano je da se prijedlog odluke o izboru najpovoljnije ponude za zakup koju utvrđuje Povjerenstvo za zakup poljoprivrednog zemljišta u vlasništvu države s popratnom dokumentacijom dostavlja na prethodnu suglasnost Ministarstvu poljoprivrede, a nakon dobivanja prethodne suglasnosti Ministarstva odluku o izboru najpovoljnije ponude za zakup donosi općinsko ili gradsko vijeće odnosno Gradska skupština Grada Zagreba na čijem se području zemljište nalazi na prvoj sjednici općinskog ili gradskog vijeća odnosno Gradske skupštine Grada Zagreba koja se održava nakon zaprimanja suglasnosti.

Stavcima 22. i 23. istog članka ZPZ-a propisano je da Povjerenstvo za zakup poljoprivrednog zemljišta u vlasništvu države imenuje općinsko ili gradsko vijeće odnosno Gradska skupština Grada Zagreba, a čini ga sedam članova: po jedan predstavnik pravne, geodetske i agronomske struke te dva predstavnika općinskog ili gradskog vijeća odnosno Gradske skupštine Grada Zagreba, jedan predstavnik upravnog tijela jedinice područne (regionalne) samouprave odnosno Grada Zagreba u čijem djelokrugu su poslovi poljoprivrede, na čijem se području zemljište nalazi te jedan predstavnik Ministarstva pri čemu članovi navedenog Povjerenstva, članovi njihovih obiteljskih poljoprivrednih gospodarstava ili poljoprivrednih obrta, kao i pravne osobe čiji su zaposlenici/osnivači članovi Povjerenstva za zakup poljoprivrednog zemljišta u vlasništvu države ne mogu biti sudionici javnih natječaja za zakup koji su u nadležnosti rada tog Povjerenstva.

Člankom 33. ZPZ-a propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada odnosno Grada Zagreba nadležno za poljoprivredu.

Člankom 37. ZPZ-a propisano je da se početna zakupnina za zakup utvrđuje prema površini i kulturi katastarske čestice te jediničnoj zakupnini prikazanoj po županijama, katastarskim općinama i katastarskim kulturama, a za Grad Zagreb po katastarskim općinama i katastarskim kulturama te da jediničnu zakupninu i način izračuna početne zakupnine za zakup Vlada Republike Hrvatske propisuje uredbom.

 Istim Zakonom, člankom 38. stavkom 1. propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku.

Iz citiranih odredbi ZPZ-a proizlazi da općinski načelnik sklapa ugovor o zakupu poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, odnosno u ovome slučaju Općine Veliki Bukovec i obrta, već poslovni odnos nastaje između zakupnika i Republike Hrvatske.

Slijedom navedenoga, u konkretnom slučaju ne dolazi do primjene ograničenje iz članka 21. stavka 1. ZSSI-a te nema zapreke da se obrt, kojem je vlasnik supruga obveznika, javi na javni natječaj i sklopi ugovor o zakupu državnog poljoprivrednog zemljišta.

Osim sklapanja navedenog ugovora o zakupu, odredbama ZPZ-a nije predviđeno da općinski načelnik na bilo koji drugi način sudjeluje u provođenju natječaja za dodjelu u zakup državnog poljoprivrednog zemljišta, obzirom da Općinsko vijeće Općine Veliki Bukovec donosi odluku o raspisivanju javnog natječaja te odluku o izboru najpovoljnije ponude za zakup poljoprivrednog zemljišta na prijedlog Povjerenstva za zakup poljoprivrednog zemljišta u vlasništvu države, čije članove imenuje. Odluku o izboru najpovoljnije ponude Općinsko vijeće donosi nakon dobivanja prethodne suglasnosti Ministarstva poljoprivrede, a način izračuna početne zakupnine uredbom propisuje Vlada Republike Hrvatske.

Iako obveznik ne odlučuje niti samostalno, niti temeljem prijedloga nekog drugog tijela o odabiru ponude za dodjelu državnog poljoprivrednog zemljišta u zakup, situacija u kojoj član obitelji obveznika podnosi prijavu na javni natječaj koji provodi tijelo javne vlasti u kojem obveznik obnaša dužnost općinskog načelnika, predstavlja okolnost koja se može definirati kao potencijalni sukob interesa, obzirom da obveznikov privatni interes može utjecati na njegovu nepristranost u obavljanju javne dužnosti.

Slijedom navedenoga, obveznik ZSSI-a treba uskladiti svoje postupanje s odredbama članka 9. ZSSI-a kako bi prevenirao situaciju u kojoj njegov privatni interes utječe na nepristranost u obavljanju javne dužnosti.

Obveznik je stoga, sukladno članku 9. stavku 1. ZSSI-a, dužan deklarirati okolnost da je obrt, čiji je vlasnik njegova supruga, podnio prijavu na javni natječaj za dodjelu poljoprivrednog zemljišta u zakup, i to članovima Općinskog vijeća Općine Veliki Bukovec te članovima Povjerenstva za zakup poljoprivrednog zemljišta u vlasništvu države, te s istom okolnosti upoznati javnost objavom na internetskoj stranici Općine.Na taj način pravodobno se skreće pozornost članovima predstavničkog tijela, članovima Povjerenstva za zakup poljoprivrednog zemljišta u vlasništvu države i zainteresiranoj javnosti na potrebu kontrole provedbe predmetnog javnog natječaja te, ako dođe do sklapanja ugovora, na potrebu provođenja nadzora nad izvršavanjem istog.

Također, u opisanoj situaciji obveznik je sukladno članku 9. stavku 2. ZSSI-a u postupku provedbe javnog natječaja dužan izuzeti se od svakog pa i posrednog oblika sudjelovanja u donošenju odluka kojima bi se utjecao na poslovni interes njegove supruge kao i od svake druge radnje koju bi u provedbi postupka predmetnog javnog natječaja eventualno poduzimao te za poduzimanje istih ovlastiti drugu osobu.

Vezano uz izričitu ovlast općinskog načelnika na sklapanje ugovora o zakupu u ime Republike Hrvatske na temelju odluke o izboru najpovoljnije ponude na javnom natječaju za zakup odnosno sklapanje ugovora o prodaji poljoprivrednog zemljišta u vlasništvu države, Povjerenstvo je od Državnog odvjetništva Republike Hrvatske zaprimilo mišljenje Broj: M-DO-58/2023-2 od 16. svibnja 2023. u kojem se u bitnom navodi da izuzimanje općinskog načelnika od sklapanja ugovora o zakupu u ime Republike Hrvatske na temelju odluke o izboru najpovoljnije ponude na javnom natječaju za zakup te prijenos ovlasti za sklapanje ugovora na drugu osobu (pročelnika odnosno drugog službenika jedinice lokalne samouprave ili, u jedinicama u kojima općinski načelnik odnosno gradonačelnik ima zamjenika izabranog iz reda pripadnika nacionalnih manjina, na tog zamjenika) ne utječe na valjanost ugovora pri čemu bi prijenos ovlaštenja trebao biti u obliku specijalne punomoći za poduzimanje konkretnog pravnog posla, a koja punomoć mora biti sastavni dio ugovora uz navođenje funkcije koju osoba na koju se ovlaštenje prenosi obnaša u općini odnosno gradu.

Sukladno navedenom, Povjerenstvo ističe da je obveznik dužan sukladno članku 9. stavku 2. ZSSI-a, ako bi ponuda obrta, kojemu je vlasnik njegova supruga, bila u postupku javnog natječaja utvrđena najpovoljnijom, izuzeti se od sklapanja ugovora o zakupu poljoprivrednog zemljišta u vlasništvu države te za poduzimanje navedenih radnji ovlastiti drugu osobu sukladno citiranom mišljenju Državnog odvjetništva Republike Hrvatske.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Franjo Vrbanić, elektroničkom dostavom
2. Objava na internetskoj stranici Povjerenstva
3. Pismohrana